BG Официален вестник на Европейския съюз C 134/49

Публикация на заявление съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

2013/C 134/11

Настоящата публикация предоставя право на възражение срещу заявлението в съответствие с член 51 от Регламент (ЕС) № 1151/2012 на Европейския парламент и на Съвета (1).

ЕДИНЕН ДОКУМЕНТ

РЕГЛАМЕНТ (ЕО) № 510/2006 НА СЪВЕТА

относно закрилата на географски указания и наименования за произход на земеделски продукти и храни (2)

„WATERFORD BLAA“/„BLAA“

EO №: IE-PGI-0005-0980-05.03.2012

ЗГУ ( Х ) ЗНП ( )

1. Наименование

„Waterford Blaa“/„Blaa“

2. Държава-членка или трета държава

Ирландия

3. Описание на земеделския продукт или храна

3.1. Вид продукт

Клас 2.4. Хляб, сладкиши, кексове, сладкарски изделия, бисквити и други тестени изделия

3.2. Описание на продукта, за който се отнася наименованието от точка 1

„Waterford Blaa“/„Blaa“ представлява меко хлебче от бяло брашно, което се разпознава по поръсената си с брашно горна повърхност.

Продуктът се отличава със следните характеристики:

Форма Хлебчетата „Waterford Blaa“/„Blaa“ се предлагат с кръгла или квадратна форма. Те могат да са както меки, така и с твърда кора. Оформят се от кръгли късове тесто, които се подреждат в тава, но при печене се надуват и съединяват. При разделяне придобиват квадратна форма, но със заоблена горна повърхност.

Размери „Waterford Blaa“/„Blaa“ е с височина 3—4,5 cm, с диаметър 8—12 cm и тегло 40—65 g.

Представяне „Waterford Blaa“/„Blaa“ се предлага в две разновидности: С твърда коричка Селски хляб с квадратна или кръгла форма и заоблена твърда горна кора, поръсена с брашно. При отхапване е хрупкав, след което изисква продължително дъвчене. Добре изпечената тъмна кора оставя лек малцов вкус и приятно горчив послевкус. Мек Мек хляб с ясно изразена квадратна, овална или кръгла форма, който е със светъл цвят и е обилно поръсен с брашно. Отличава се със сладникав малцов вкус и лека, но плътна структура. Топи се в устата.

3.3. Суровини (само за преработени продукти)

— силно хлебно брашно без консерванти,

— готварска сол,

— прясна мая,

— подобрител за тесто,

— вода.

3.4. Фураж (само за продукти от животински произход)

—

3.5. Специфични етапи в производството, които трябва да бъдат извършени в определения географски район

— Етап 1 — Смесване

— Етап 2 — Втасване

— Етап 3 — Оформяне

— Етап 4 — Разделяне и повторно втасване (включително добавяне на брашно)

— Етап 5 — Разтегляне и разточване (включително добавяне на брашно)

— Етап 6 — Втасване (включително добавяне на брашно)

— Етап 7 — Печене

— Етап 8 — Извършване на оценка

— Етап 9 — Охлаждане

3.6. Специфични правила за рязане, настъргване, опаковане и др.

—

3.7. Специфични правила за етикетиране

—

4. Кратко определение на географския район

Географският район обхваща County Waterford и граничещата с него територия в южната част на County Kilkenny, която включва избирателните райони Ullid и Dunkitt, разположени в южната част на избирателния район Piltown. През географския район тече река Blackwater, която включва териториалните подразделения Dangan, Narabawn, Moolum, Newtown, Skeard, Greenvilleand и Ullid.

5. Връзка с географския район

5.1. Специфична характеристика на географския район

Традицията, свързана с приготвянето на „Waterford Blaa“, води началото си от времето, когато по тези земи са пристигнали хугенотите. През този период, както и през цялото Средновековие, търговията в Waterford е процъфтявала. Произвежданите в районите около града кожа, пшеница, брашно, масло и други земеделски продукти са се изнасяли за Англия, а оттам — за Европа и най-вече за Испания, Франция и Италия.

Тъй като през гражданската война архивите са разрушени, данни за средновековния период се съдържат главно в устни предания. Според тях през 1685 г. значителен брой френски протестанти са били изпратени на заточение в държавите, съгласни да им предоставят убежище, включително Англия и Ирландия. Множество френски бежанци се отправят към Waterford, тъй като удобното географско разположение на града би улеснило тяхното завръщане в родината при евентуална промяна на политическата обстановка там. Търговското пристанище, с което градът разполага, също така предоставя възможности за препитание на най-предприемчивите от тях.

Според устните предания от тази епоха пристигналите в края на XVII век хугеноти приготвяли хлебен продукт, за който използвали остатъци от тесто Сред пекарите от Waterford е разпространена теорията, че донесеният от хугенотите хляб се е наричал „blaad“ или „blanc“ и че след като продуктът придобил популярност, пекарите хугеноти започнали да приготвят тесто специално за неговото производство. С течение на времето „blaad“/„blanc“ се превръща в „Blaa“, както се нарича и до днес.

В началото на XIX век „Waterford Blaa“/„Blaa“ става популярен най-вече сред най-бедните, когато основателят на Christian Brothers — Edmund Ignatius Rice (1762—1844 г.), започва да приготвя „Waterford Blaa“/„Blaa“ в собствената си пекарна на улица Mount Sion в град Waterford през 1802 г. Заради простите съставки цената на продукта е ниска и той се ползва с популярност сред местното население.

За производството на „Waterford Blaa“/„Blaa“ са необходими специални умения, които хугенотите са оставили в наследство. Твърдото тесто изисква продължителна обработка, ръчно добавяне на брашно най-малко три пъти по време на различните етапи на производство и ръчно разтегляне на крайния продукт преди печене. Тези особености гарантират, че производството на продукта не може да бъде изцяло механизирано, както и постигането на необходимата консистенция и вкус.

5.2. Специфична характеристика на продукта

За разлика от други продукти от същата категория „Waterford Blaa“/„Blaa“ не съдържа консерванти, не е обогатяван и се приготвя единствено от силно брашно за печене без консерванти, готварска сол, прясна мая, подобрители за тесто и вода.

Белият цвят върху кората на хляба се постига чрез добавяне на брашно, което придава характерната грапавина на „Waterford Blaa“/„Blaa“. Тъй като при печенето на продукта не се използва пара, обилното поръсване с брашно служи както за предпазване от високата температура в пещта, така и за подобряване на вида му. Тъй като при производството на „Waterford Blaa“/„Blaa“ — при етапите на оформяне, втасване и пр., се използва обилно количество брашно, основата на продукта също може да е набрашнена.

„Waterford Blaa“/„Blaa“ се отличава с нееднаквата си форма и размер.

Тестото, от което се приготвя „Waterford Blaa“/„Blaa“, е по-твърдо и не съдържа толкова вода, колкото други продукти. Този вид хляб се пече по-дълго и образува по-твърда кора с характерен малцов вкус. Неговата неправилна форма и отличителни характеристики се дължат на практикувания от производителите метод на ръчно разтегляне.

„Waterford Blaa“/„Blaa“ се консумира най-честно за закуска. Обикновено се пече през нощта и се продава като хлебен продукт, който се сервира с масло или се използва за приготвяне на сандвичи с различен пълнеж, включително пържени картофи, червени водорасли (dillsk), говеждо филе и зеленчуков сос. Смята се, че „Waterford Blaa“/„Blaa“ запазва най-добре качествата си, когато се разчупи с ръка и се консумира пресен директно от пекарната.

5.3. Причинно-следствена връзка между географския район и качеството или характеристиките на продукта (за ЗНП) или специфични качества, репутация или други характеристики на продукта (за ЗГУ)

Връзката между „Waterford Blaa“/„Blaa“ и района се основава на неговата репутация, описания по-долу традиционен метод на производство и специфичните характеристики на продукта, посочени в раздел 5.2.

Репутацията на „Waterford Blaa“/„Blaa“ е свързана с неговата дългогодишна история. Производството на този хляб започва с пристигането на френските хугеноти през XVII век, които споделят технологията на неговото производство с местното население.

Славата на „Waterford Blaa“/„Blaa“ дори му отрежда специално място в редица публикации като „Well! Recollections of Waterford in the 1940s and 1950s“ на Eddie Wymberry.

Репутацията на продукта се предава от поколение на поколение. През пролетта на 1962 г. в местния печат се появяват снимки на микробус за доставка на „Waterford Blaa“, чиято неизправна спирачка отказва, вследствие на което той започва да се търкаля надолу по хълма и шофьорът се оказва затиснат между превозното средство и близка стена.

„Waterford Blaa“ е известен с това, че се консумира редовно от работниците, включително тези от Waterford Crystal Factory. В статия във вестник „Munster Express“ от 30 януари 2004 г. пише следното: „Известно е, че редица майсторски произведения на фабриката за кристал са създадени след закуска с прясно изпечен „blaa“.

На фестивала за ирландски храни „Taste Festivals Ireland/Euro-toques Food Awards 2008“ майсторите на „Waterford Blaa“/„Blaa“ получават награда за съхраняването на „Waterford Blaa“/„Blaa“ като традиционен местен продукт, чиято история датира отпреди XVIII век. За просъществуването на традиционната рецепта през вековете са спомогнали множеството приложения на този продукт и неизменното му присъствие в ежедневието на Waterford.

Наименованието на хляба е синоним на областта и често се използва като символ на Waterford. Сутрешната програма на местната радиостанция „WLR FM“ се нарича „The Big Blaa Breakfast Show“, а в рамките на областта „Waterford Blaa“/„Blaa“ се използва за популяризиране на местни събития като „Fleadh Blaa Hooley!“ — традиционна музикална проява, чрез която бяха събирани средства за провеждането през 2012 г. на фестивала на храните „Fleadh Cheoil na Mumhan (Munster Fleadh)“ в Dungarvan (Waterford).

„Waterford Blaa“/„Blaa“ се характеризира с грапавата си набрашнена повърхност, неправилна форма, жилава структура, която изисква по-продължително дъвчене, и малцов вкус. Тези характеристики се дължат на методите, използвани от местните пекари, които прилагат технологията, донесена от хугенотите (замесване, набрашняване, ръчно разстилане и печене), и лесната традиционна рецепта.

Препратка към публикуваната спецификация

(член 5, параграф 7 от Регламент (ЕО) № 510/2006 (3))

http://www.agriculture.gov.ie/gi/pdopgitsg-protectedfoodnames/products/

(1) ОВ L 343, 14.12.2012 г., стр. 1.

(2) Заменен с Регламент (ЕС) № 1151/2012.

(3) Виж бележка под линия на стр. 2.